**Raiul gândurilor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Există oare-o lume în care mai trăiesc

Acelea dintre gânduri ce-au încolțit cândva,

Când ele, dintre toate, știau că te doresc

Și-mi deveneau cuvinte? Privirea le scria.

Mi le citeai, ferice, vedeam cum le citești

În ochi lucind a rouă, pe buze care vor

Fierbinte apăsarea în care simți că ești

Un trup cu două inimi unite-ntr-un fior.

Eu cred în lumea-ceea de gânduri strălucind,

Eterne ca iubirea, o lume fără praf

Depus pe-o amintire ce s-a pierdut jelind

O viață mult prea scurtă și fără epitaf.

Iar dacă ea există prin gânduri de demult,

Aș vrea să cred că unul, citit în ochii tăi,

E fericit și astăzi și-aș vrea să îi ascult

Dorința de-altădată și-a’ inimii bătăi,

Căci gândurile mele, acelea de acum,

Pulsează pentru tine și-ar vrea ca tu să ai

Privirile-ațintite spre ele, ca și cum

Doar ele-ar ști cărarea spre-al gândurilor rai.